Table of Contents

- Bevezető

- 1. fejezet - Reggeli ceremónia Nejlonka néninél

- 2. fejezet - Tigris-kaland

- 3. fejezet - Habtenger

- 4. fejezet - Karácsonyi mézeskalács

- 5. fejezet - Szülinapi tortacsata

- 6. fejezet - Segítség!

- 7. fejezet - Cirkusz a cirkuszban

- 8. fejezet - Világszám!

- 9. fejezet - Strandparti

- 10. fejezet - Haj-jaj! Haj-hajcihő

- 11. fejezet - A palacsintasütés

- 12. fejezet - Kalamajka az aranyhalak körül

- 13. fejezet - Piknik

- 14. fejezet - Rakoncátlanka zenélni tanul

- 15. fejezet - Bál, bál, utcabál…

- Ajánló

- A szerző bemutatkozása

NYUGI, NEJLONKA NÉNI!

G. Joó Katalin

Copyright © Gerölyné Joó Katalin 2023

Minden jog fenntartva. A könyv bármely részletének közléséhez a kiadó előzetes hozzájárulása szükséges.

Az elektronikus könyvet kiadja a HELMA Kiadó.

Cím: 8630 Balatonboglár Szabadság u. 75.

Telefon: +36 (30)499-34-77

E-mail cím: info@helma.hu

Webcím: www.helma.hu

A kiadásért felel a HELMA Kiadó ügyvezetője Dvariecki Bálint

Kiadás dátuma 2023.

ISBN 978-963-639-055-6

Az illusztrációkat Németh Ibolya készítette.

A szerzőről és a kötetről további információk elérhetők az alábbi internetes felületeken:

A HELMA kiadó hivatalos Weboldala: www.helma.hu

HELMA Youtube csatorna: https://www.youtube.com/@HelmaKonyvek

HELMA Instagram: https://instagram.com/helmakonyvek?igshid=YmMyMTA2M2Y=

HELMA Tik-tok csatorna: https://www.tiktok.com/@helma_konyvek

HELMA facebook oldal: https://www.facebook.com/HelmaKonyvek

Helma Vendéghang podcast elérhetőségek:

Anchor.fm, Spotify, Google Podcast, Apple iTunes

RSS: https://anchor.fm/s/976b6eac/podcast/rss

Tartalom

Bevezető

1.      fejezet - Reggeli ceremónia Nejlonka néninél

2.      fejezet - Tigris-kaland

3.      fejezet - Habtenger

4.      fejezet - Karácsonyi mézeskalács

5.      fejezet - Szülinapi tortacsata

6.      fejezet - Segítség!

7.      fejezet - Cirkusz a cirkuszban

8.      fejezet - Világszám!

9.      fejezet - Strandparti

10.      fejezet - Haj-jaj! Haj-hajcihő

11.      fejezet - A palacsintasütés

12.      fejezet - Kalamajka az aranyhalak körül

13.      fejezet - Piknik

14.      fejezet - Rakoncátlanka zenélni tanul

15.      fejezet - Bál, bál, utcabál…

Ajánló

A szerző bemutatkozása

Bevezető

Tudjátok, hol található a Petrezselyem utca? Nem? Akkor elárulom. Néhány sarokra Cili néni Cuki-Cukrászdájától, és félóra járásra a Borostyán-tavacskától. Szép házak sorakoznak ebben a kis zsákutcában. Kik laknak itt? Nejlonka néni a macskájával, Patyolatkával. Aztán Fáncsi néni és kislánya, Rakoncátlanka, Tacsi kutyájukkal. No, meg Cili néni és lánykája, Zsebi. Ja, és ki ne felejtsem Süveges és Morgó bácsit, és Trilla kisasszonyt. Az itt élők napjai békében telnek, gyakran szerveznek közös programokat. Ez a mese róluk szól, a mindennapjaikról. Tarts velük, ígérem, kellemes percek várnak rád!

1. fejezet - Reggeli ceremónia Nejlonka néninél

Ebből a részből megtudhatjátok, hogyan indul a reggel Nejlonka néninél, és arra is fény derül, mi a kedvenc műsora a tévében.

Nejlonka néniről köztudott, hogy nagyon szereti a tisztaságot. Mondhatni, rend-má-ni-ás. Az ő házában nem kergetőznek ám porcicák! Itt csak Patyolatka cica hajkurássza kedvenc pomponos játékát. Reggelente Nejlonka néni felhörpinti gyümölcsteáját, majd majszol hozzá egy kis kekszet. Aztán előkapja a morzsaporszívóját, és mindent aprólékosan letisztít. A biztonság kedvéért, az asztal körül lábatlankodó Patyolatkát is alaposan kiporszívózza az esetleg ráhullott morzsáktól. Ez igazán nem esik jól a cicájának! Néha elbújik az asztal, vagy a szekrény alá. Nejlonka néni ilyenkor finom falatokkal csalogatja elő a kis mihasznát. Lássuk be, hogy melyik macska örülne annak, hogy a bundáját megtámadják egy porszívónak nevezett valamivel? Ilyenkor hangos nyávogással, kapálódzással fejezi ki a nemtetszését. Nejlonka néni azonban hajthatatlan. Alaposan megtisztítja porszívójával a rúgkapáló cica szőrét.

Ezek után a lakás rendbetétele következik. Bár, olyan tisztaság és rend uralkodik a szobában, hogy már a porcicák is rég elmenekültek a néni tollseprűje, porszívója elől. A parketta pedig olyan fényesen csillog-villog, hogy Patyolatka meglátja benne a pofácskáját. A néni gyakran pöröl a cicusával:

– Már megint összehúztad a csipketerítőket a kanapén! Mit keres itt a plüssegered? Rendetlen macskája!

– Miau! – nyávog ilyenkor kényeskedve Patyolatka. Egy kis hízelgés, egy kis dorombolás, és a baj már elhárítva, gond megoldva, veszekedés lezárva. Ettől Nejlonka néni szíve megenyhül, és cirógatni kezdi kis házi kedvencét.

– Jó, jó, te kis prüntyimüntyi! Te kis hízelkedő cicmic! Mi is lenne velem nélküled? Csak unatkoznék! Kis rendetlen cicó-micóm!

Majd következik a dögönyözés, amit Patyolatka nem igazán kedvel, de hát, mindent a béke kedvéért. Ezután kényelmesen elnyúlik a kanapén, és alig várja, hogy Nejlonka néni az alaposan lefóliázott távirányítóval bekapcsolja a tévét, hogy kedvencét, a „Makulátlan otthon praktikái” című műsort együtt nézzék. Nejlonka néni ilyenkor

harsányan énekli a főcím dal refrénjét, amit Patyolatka dorombolással kísér:

A port, a koszt nem tűrhetem,

ez mind az én ellenségem,

a rend, a rend, a rend a lelke mindennek,

nem érdekel, ha mániásnak neveznek.

Súrolok, sikálok, ablakot kitárok,

szőnyeget kirázok, csodás rendet csinálok.

Mert a rend, a rend, a rend a lelke mindennek.

Innen les el ötleteket Nejlonka néni, hogyan tehetné otthonát még tökéletesebbé, még pormentesebbé.

Nos, általában így kezdődik egy reggel Nejlonka néninél. Azonban, ha megérkezik a barátnője lánya, Rakoncátlanka, akkor bizony minden a fejetetejére áll, megszűnik a rend, a tisztaság.

2. fejezet - Tigris-kaland

Ki érkezik egy esős napon Nejlonka nénihez? Mit szeretne Rakoncátlanka? Hogyan kerülnek tigrisek a konyhába?

Nejlonka néni gyakran vigyáz a szomszédban élő Fáncsi barátnője kislányára, Rakoncátlankára. Egy esős napon is elvállalta a felügyeletét. Rakoncátlanka arra gondolt, hogy unaloműzésként fest egy szép napos képet. Egy ilyen festménytől tuti, hogy Nejlonka néni is jókedvre derül. A néni sopánkodott egy keveset, hogy miért pont nála, miért nem otthon festeget, de a kislány addig-addig hízelgett, míg beleegyezett. A néni a konyhaasztalra egy lemosható terítőt tett, arra pedig újságpapírokat. Rakoncátlankára pedig epermintás nejlonkötényt kötött, s a kislány fejére eperrel díszített zuhanysapkát nyomott.